ฐานะการเงินและผลการดำเนินงาน OHTLTO

1.  งบการเงิน

ก) สรุปรายงานการสอบบัญชี

1) ผู้สอบบัญชี และค่าตอบแทนของผู้สอบบัญชี

-   ค่าตอบแทนจากการสอบบัญชี (Audit fee)

  คณะกรรมการของบริษัทได้แต่งตั้งให้นางณฐพร พันธุ์อุดม ผู้สอบบัญชีรับอนุญาตเลขที่ 3430
  และ/หรือ นายขจรเกียรติ อรุณไพโรจนกุล ผู้สอบบัญชีรับอนุญาตเลขที่ 3445
  จากบริษัทไพร้ซวอเตอร์เฮาส์คูเปอร์ส เอบีเอเอส จำกัด เป็นผู้สอบบัญชีของบริษัท
  โดยมีค่าตอบแทนสำหรับปี 2551 จำนวน 1,208,500 บาท

-   ค่าบริการอื่น (Non-Audit fee)

  ไม่มีค่าตอบแทนของงานบริการอื่นใดในปี 2551

2) สรุปรายงานการตรวจสอบของผู้สอบบัญชีในระยะปี พ.ศ. 2537 - พ.ศ. 2551
แสดงความเห็นแบบไม่มีเงื่อนไข

3) นโยบายการบัญชีที่สำคัญ

  3.1 เกณฑ์การจัดทำงบการเงิน

  งบการเงินรวมและงบการเงินเฉพาะบริษัทได้จัดทำขึ้นตามหลักการบัญชีที่รับรองทั่วไปภายใต้พระราชบัญญัติการบัญชี
  พ.ศ. 2543 ซึ่งหมายความถึงมาตรฐานการบัญชีที่ออกภายใต้พระราชบัญญัติวิชาชีพบัญชี พ.ศ.
  2547
  และตามข้อกำหนดของคณะกรรมการกำกับหลักทรัพย์และตลาดหลักทรัพย์ว่าด้วยการจัดทำและนำเสนอ
  รายงานทางการเงินภายใต้พระราชบัญญัติหลักทรัพย์และตลาดหลักทรัพย์ พ.ศ. 2535

  งบการเงินรวมและงบการเงินเฉพาะบริษัทได้จัดทำขึ้นโดยใช้เกณฑ์ราคาทุนเดิมในการวัดมูลค่าขององค์ประกอบของงบการเงิน

  การจัดทำงบการเงินรวมและงบการเงินเฉพาะบริษัทให้สอดคล้องกับหลักการบัญชีที่รับรองทั่วไปในประเทศไทย
  กำหนดให้ฝ่ายบริหารประมาณการและกำหนดสมมติฐานที่เกี่ยวข้องอันจะมีผลต่อตัวเลขของสินทรัพย์และหนี้สินรวมทั้งการเปิดเผยข้อมูลเกี่ยวกับสินทรัพย์และหนี้สินที่อาจเกิดขึ้น
  ณ วันที่ในงบการเงิน และข้อมูลรายได้และ
  ค่าใช้จ่ายในรอบระยะเวลาที่เสนองบการเงินดังกล่าว
  ตัวเลขที่เกิดขึ้นจริงอาจแตกต่างไปจากตัวเลขประมาณการ
  ถึงแม้ว่าฝ่ายบริหารได้จัดทำตัวเลขประมาณการขึ้นจากความเข้าใจในเหตุการณ์และสิ่งที่ได้กระทำไปในปัจจุบันอย่างดีที่สุดแล้ว

  ตัวเลขเปรียบเทียบได้ปรับปรุงเพื่อให้สอดคล้องกับการเปลี่ยนแปลงการนำเสนอข้อมูลในปีปัจจุบัน

  งบการเงินรวมและงบการเงินเฉพาะบริษัทฉบับภาษาอังกฤษจัดทำขึ้นจากงบการเงินตามกฎหมายที่เป็นภาษาไทย
  ในกรณีที่มีความหมายขัดแย้งหรือมีการตีความในสองภาษาแตกต่างกัน
  ให้ใช้งบการเงินตามกฎหมายฉบับภาษาไทยเป็นหลัก

  มาตรฐานการบัญชีใหม่

  มาตรฐานการบัญชีฉบับที่ 51 เรื่อง สินทรัพย์ไม่มีตัวตน

  กลุ่มบริษัทจะเริ่มใช้มาตรฐานการบัญชีเหล่านี้สำหรับรอบระยะเวลาบัญชีตั้งแต่วันที่ 1 มกราคม
  พ.ศ. 2551 ผู้บริหารของกลุ่มบริษัทคิดว่า
  มาตรฐานการบัญชีที่มีการปรับปรุงและมาตรฐานใหม่ดังกล่าวจะไม่มีผลกระทบอย่างมีสาระต่องบการเงินที่นำเสนอ

3.2 การใช้ประมาณการ

  การจัดทำงบการเงินรวมและงบการเงินเฉพาะบริษัทให้สอดคล้องกับหลักการบัญชีที่
  รับรองทั่วไปในประเทศไทย
  กำหนดให้ฝ่ายบริหารประมาณการและกำหนดสมมติฐานที่เกี่ยวข้องอันจะมีผลต่อตัวเลขของสินทรัพย์และหนี้สินรวมทั้งการเปิดเผยข้อมูลเกี่ยวกับสินทรัพย์และหนี้สินที่อาจเกิดขึ้น
  ณ วันที่ในงบการเงิน และข้อมูลรายได้และ
  ค่าใช้จ่ายในรอบระยะเวลาที่เสนองบการเงินดังกล่าว
  ตัวเลขที่เกิดขึ้นจริงอาจแตกต่างไปจากตัวเลขประมาณการ
  ถึงแม้ว่าฝ่ายบริหารได้จัดทำตัวเลขประมาณการขึ้นจากความเข้าใจในเหตุการณ์และสิ่งที่ได้กระทำไปในปัจจุบันอย่างดีที่สุดแล้ว

  3.3 เงินลงทุนในบริษัทย่อย

  บริษัทย่อยหมายถึงกิจการที่กลุ่มบริษัทมีอำนาจในการควบคุมนโยบายการเงินและการดำเนินงานและโดยทั่วไปแล้วกลุ่มบริษัทจะถือหุ้นที่มีสิทธิออกเสียงมากกว่ากึ่งหนึ่ง
  กลุ่มบริษัทรวมงบการเงินของบริษัทย่อยไว้ในงบการเงินรวม
  ตั้งแต่วันที่กลุ่มบริษัทควบคุมบริษัทย่อยจนกระทั่งอำนาจควบคุมจะหมดไป

  รายการบัญชียอดคงเหลือและรายการกำไรหรือรายการขาดทุนที่ยังไม่ได้เกิดขึ้นจริงซึ่งเป็นผลมาจากรายการระหว่างกันของกิจการที่อยู่ในกลุ่มบริษัทจะถูกตัดบัญชีออกไป
  เว้นแต่รายการขาดทุนที่เกิดขึ้นจริงซึ่งกลุ่มบริษัทพิจารณา
  แล้วว่ามีข้อบ่งชี้ว่าสินทรัพย์นั้นเกิดการด้อยค่า
  กลุ่มบริษัทจะเปลี่ยนนโยบายการบัญชีของบริษัทในกรณีที่จำเป็นเพื่อให้สอดคล้องกับนโยบายการบัญชีของกลุ่มบริษัท

  เงินลงทุนในบริษัทย่อยแสดงในงบการเงินเฉพาะบริษัทโดยใช้วิธีราคาทุน

  รายชื่อของบริษัทย่อยของกลุ่มบริษัทได้เปิดเผยไว้ในหมายเหตุประกอบงบการเงินข้อ 7 ค)

  3.4 เงินลงทุนในบริษัทร่วม

  บริษัทร่วมเป็นกิจการที่กลุ่มบริษัทมีอิทธิพลอย่างเป็นสาระสำคัญแต่ไม่ถึงกับควบคุมซึ่งโดยทั่วไปก็ถือการที่กลุ่มบริษัทถือหุ้นที่มีสิทธิออกเสียงอยู่ระหว่างร้อยละ
  20 ถึงร้อยละ 50 ของสิทธิออกเสียงทั้งหมด เงินลงทุน
  ในบริษัทร่วมรับรู้เริ่มแรกด้วยราคาทุนและใช้วิธีส่วนได้เสียในการแสดงในงบการเงินรวม

  รายการกำไรที่ยังไม่เกิดขึ้นจริงระหว่างกลุ่มบริษัทกับบริษัทร่วมจะตัดบัญชีเท่าที่กลุ่มบริษัทมีส่วนได้เสียในบริษัทร่วมนั้น
  รายการขาดทุนที่ยังไม่เกิดขึ้นจริงก็ตัดบัญชีในทำนองเดียวกัน
  เว้นแต่รายการนั้นมีหลักฐานว่าสินทรัพย์ที่โอนระหว่างกันเกิดการด้อยค่า
  บริษัทร่วมจะเปลี่ยนนโยบายการบัญชีเท่าที่จำเป็นเพื่อให้สอดคล้องกับนโยบาย
  การบัญชีของกลุ่มบริษัท

  เงินลงทุนในบริษัทร่วมแสดงในงบการเงินเฉพาะบริษัทโดยใช้วิธีราคาทุน

  รายชื่อของบริษัทร่วมของกลุ่มบริษัทได้แสดงไว้ในหมายเหตุประกอบงบการเงินข้อ 7 ค)

  3.5 การแปลงค่าเงินตราต่างประเทศ

  รายการต่าง ๆ ในงบการเงินของแต่ละกิจการในกลุ่มบริษัทวัดมูลค่าโดยใช้สกุลเงินบาท
  งบการเงินรวมนำเสนอโดยใช้สกุลเงินบาท

  กลุ่มบริษัทแปลงค่ารายการที่เป็นเงินตราต่างประเทศให้เป็นเงินบาทโดยใช้อัตราแลกเปลี่ยน ณ
  วันที่ที่เกิดรายการ และแปลงค่าสินทรัพย์และหนี้สินที่เป็นสกุลเงินตราต่างประเทศ ณ
  วันที่ในงบดุลให้เป็นเงินบาทโดยใช้อัตราแลกเปลี่ยน ณ วันที่ในงบดุล
  รายการกำไรและรายการขาดทุนที่เกิดจากการรับหรือจ่ายชำระที่เป็นเงินตรา
  ต่างประเทศและที่เกิดจากการแปลงค่าสินทรัพย์และหนี้สินที่เป็นตัวเงินดังกล่าวได้บันทึกไว้ในงบกำไรขาดทุน

  3.6 ลูกหนี้การค้า

  ลูกหนี้การค้ารับรู้เริ่มแรกด้วยมูลค่าตามใบแจ้งหนี้
  และจะวัดมูลค่าต่อมาด้วยจำนวนเงินที่เหลืออยู่หักด้วยค่าเผื่อหนี้สงสัยจะสูญซึ่งประมาณจากการสอบทานยอดคงเหลือ
  ณ วันสิ้นงวด
  ค่าเผื่อหนี้สงสัยจะสูญหมายถึงผลต่างระหว่างราคาตามบัญชีของลูกหนี้การค้าเปรียบเทียบกับมูลค่าที่คาดว่าจะได้รับจากลูกหนี้การค้า
  หนี้สูญที่เกิดขึ้น
  จะรับรู้ไว้ในงบกำไรขาดทุนโดยถือเป็นส่วนหนึ่งของค่าใช้จ่ายในการขายและบริหาร

3.7 สินค้าคงเหลือ

  สินค้าคงเหลือแสดงด้วยราคาทุนหรือมูลค่าสุทธิที่จะได้รับแล้วแต่ราคาใดจะต่ำกว่า
  ราคาทุนของสินค้าคำนวณโดยวิธีถัวเฉลี่ยถ่วงน้ำหนัก ต้นทุนของการซื้อประกอบด้วยราคาซื้อ
  และค่าใช้จ่ายที่เกี่ยวข้องโดยตรงกับการซื้อสินค้านั้น เช่น ค่าภาษีอากรขาเข้าและค่าขนส่ง
  หักด้วยส่วนลดและเงินที่ได้รับคืนจากการซื้อสินค้า
  มูลค่าที่จะได้รับประมาณจากราคาที่คาดว่าจะขายได้ตามปกติของธุรกิจหักด้วยค่าใช้จ่ายในการขายในระหว่างปี

  3.8 ที่ดิน อาคาร และอุปกรณ์

ที่ดิน อาคาร และอุปกรณ์รับรู้เมื่อเริ่มแรกตามราคาทุนหักด้วยค่าเสื่อมราคาสะสม

  ค่าเสื่อมราคาคำนวณโดยใช้วิธีเส้นตรง
  เพื่อลดราคาตามบัญชีของสินทรัพย์แต่ละชนิดตลอดอายุการให้ประโยชน์ที่ประมาณการไว้ของสินทรัพย์ดังต่อไปนี้
  ยกเว้นที่ดินซึ่งถือว่าประมาณการอายุการให้ประโยชน์มีไม่จำกัด

  อาคาร 40 ปี

  ส่วนปรับปรุงอาคาร 20 ปี

  ส่วนปรับปรุงและตกแต่งสินทรัพย์เช่า อายุสัญญาเช่าหรืออายุของทรัพย์สินแล้วแต่อย่างใดจะสั้นกว่า

  เครื่องจักรและอุปกรณ์ 5 - 10 ปี

  เครื่องตกแต่งและติดตั้ง 5 - 10 ปี

  ยานพาหนะ 5 ปี

  เรือ 10 ปี

  เครื่องใช้ในโรงแรม 2 - 5 ปี

  เครื่องใช้ในการดำเนินงานซึ่งประกอบด้วยเครื่องกระเบื้อง เครื่องแก้ว เครื่องเงิน ผ้าลินิน
  และเครื่องแบบจะถือเป็นเครื่องใช้ในโรงแรม และถือเป็นค่าใช้จ่ายทันทีเมื่อมีการเบิกใช้
  ในกรณีเครื่องใช้ในการดำเนินงานที่ล้าสมัยและถูกเปลี่ยนแทนอันเนื่องมาจากการเปลี่ยนแปลงแนวการตกแต่งภัตตาคาร
  มูลค่าที่คงเหลืออยู่ของเครื่องใช้ในการดำเนินงานดังกล่าวจะถูกตัดเป็นค่าใช้จ่ายทันที

  ในกรณีที่ราคาตามบัญชีของสินทรัพย์สูงกว่ามูลค่าที่คาดว่าจะได้รับคืนของสินทรัพย์นั้น
  ราคาตามบัญชีของ สินทรัพย์ดังกล่าวจะถูกปรับลดให้เท่ากับมูลค่าที่คาดว่าจะได้รับคืนทันที

  กำไรขาดทุนจากการจำหน่ายที่ดิน อาคาร และอุปกรณ์คำนวณโดยการเปรียบเทียบสิ่ง

  ตอบแทนที่ได้รับจากการจำหน่ายกับราคาตามบัญชี และได้รวมอยู่ในการคำนวณกำไร

  จากการดำเนินงาน

  การซ่อมแซมและบำรุงรักษาจะรับรู้ในงบกำไรขาดทุนระหว่างงวดบัญชีที่เกิดรายการนั้น
  ต้นทุนของการปรับปรุงให้ดีขึ้นที่สำคัญจะบันทึกรวมไว้ในราคาตามบัญชีของสินทรัพย์หากมีความเป็นไปได้ค่อนข้างแน่ว่าการปรับปรุงนั้นจะทำให้กลุ่มบริษัทได้ประโยชน์กลับคืนมามากกว่าการใช้ประโยชน์โดยไม่มีการปรับปรุงสินทรัพย์ที่ได้มา
  การปรับปรุงหลักจะตัดค่าเสื่อมราคาตลอดอายุการให้ประโยชน์ที่เหลืออยู่ของสินทรัพย์ที่เกี่ยวข้อง
  ค่าซ่อมแซมและค่าบำรุงรักษารับรู้เป็นค่าใช้จ่ายในรอบระยะเวลาบัญชีที่เกิดขึ้น

  3.9 โปรแกรมคอมพิวเตอร์

  สิทธิการใช้โปรแกรมคอมพิวเตอร์โดยที่ซื้อมามีลักษณะเฉพาะบันทึกเป็นสินทรัพย์
  โดยคำนวณจากต้นทุนในการได้มาและการดำเนินการให้โปรแกรมคอมพิวเตอร์นั้นสามารถนำมาใช้งานได้ตามประสงค์
  โดยจะตัดจำหน่ายตลอดอายุประมาณการให้ประโยชน์ภายในระยะเวลา 10 ปี

  ต้นทุนที่ใช้ในการพัฒนาและบำรุงรักษาโปรแกรมคอมพิวเตอร์ให้บันทึกเป็นค่าใช้จ่ายเมื่อเกิดขึ้น
  ต้นทุนโดยตรงในการจัดทำโปรแกรมคอมพิวเตอร์ที่บริษัทเป็นผู้ดูแลและมีลักษณะเฉพาะเจาะจง
  ซึ่งอาจให้ประโยชน์เชิงเศรษฐกิจที่มากกว่าต้นทุนเป็นเวลาเกินกว่าหนึ่งปี
  จึงจะบันทึกเป็นสินทรัพย์ไม่มีตัวตน
  ต้นทุนโดยตรงรวมถึงต้นทุนพนักงานที่ทำงานในทีมพัฒนาโปรแกรมคอมพิวเตอร์และค่าใช้จ่ายที่เกี่ยวข้องในจำนวนเงินที่เหมาะสม

  3.10 ภาษีเงินได้รอการตัดบัญชี

  ภาษีเงินได้รอการตัดบัญชีตั้งเต็มจำนวนตามวิธีหนี้สิน เมื่อเกิดผลแตกต่างชั่วคราว
  ระหว่างฐานภาษีของสินทรัพย์ และหนี้สินและราคาตามบัญชีที่แสดงอยู่ในงบการเงิน
  ผลแตกต่างชั่วคราวหลักเกิดจากค่าเผื่อหนี้สงสัยจะสูญ สำรองผลประโยชน์เงินบำเหน็จพนักงาน
  และค่าเช่าที่ดินค้างจ่าย

  อัตราภาษี ณ วันที่ในงบดุลเป็นอัตราที่ใช้วัดภาษีเงินได้รอการตัดบัญชี

  สินทรัพย์ภาษีเงินได้รอการตัดบัญชีจะรับรู้เมื่อมีความเป็นไปได้ค่อนข้างแน่ที่บริษัทจะมีกำไรทางภาษีเพียงพอ
  ต่อการนำจำนวนผลแตกต่างชั่วคราวนั้นมาใช้ประโยชน์

  3.11 สัญญาเช่าระยะยาว - กรณีที่กลุ่มบริษัทเป็นผู้เช่า

  สัญญาระยะยาวเพื่อเช่าสินทรัพย์ซึ่งผู้ให้เช่าเป็นผู้รับความเสี่ยงและผลตอบแทนของ
  ความเป็นเจ้าของส่วนใหญ่ สัญญาเช่านั้นถือเป็นสัญญาเช่าดำเนินงาน
  เงินที่ต้องจ่ายภายใต้สัญญาเช่าดำเนินงาน (สุทธิจากสิ่งตอบแทนจูงใจที่ได้รับจากผู้ให้เช่า)
  จะบันทึกในงบกำไรขาดทุนโดยใช้วิธีเส้นตรงตลอดอายุของสัญญาเช่านั้น

  ค่าใช้จ่ายที่เกิดขึ้นจากการยกเลิกสัญญาเช่าดำเนินงานก่อนหมดอายุการเช่า เช่น
  เงินเพิ่มที่ต้องจ่ายให้กับผู้ให้เช่าจะบันทึกเป็นค่าใช้จ่ายในรอบระยะเวลาบัญชีที่การยกเลิกนั้นเกิดขึ้น

  3.12 เงินกู้ยืม

  เงินกู้ยืมรับรู้เริ่มแรกด้วยมูลค่ายุติธรรมของสิ่งตอบแทนที่ได้รับหักด้วยต้นทุนการจัดทำรายการที่เกิดขึ้นในเวลาต่อมา
  เงินกู้ยืมวัดมูลค่าในเวลาต่อมาด้วยวิธีราคาทุนตัดจำหน่ายตามวิธีอัตราดอกเบี้ยที่แท้จริง
  ผลต่างระหว่างสิ่งตอบแทน (หักด้วยต้นทุนการจัดทำรายการที่เกิดขึ้น)
  เมื่อเทียบกับมูลค่าที่จ่ายคืนเพื่อชำระหนี้นั้นจะรับรู้ในงบกำไรขาดทุนตลอดช่วงเวลาการกู้ยืม

3.13 ประมาณการหนี้สิน

  กลุ่มบริษัทจะบันทึกประมาณการหนี้สินเมื่อมีความเป็นไปได้ค่อนข้างแน่นอนของการเกิดภาระผูกพันในปัจจุบันตามกฎหมายหรือจากการอนุมานอันเป็นผลสืบเนื่องมาจากเหตุการณ์ในอดีต
  ภาระผูกพันดังกล่าวคาดว่าจะส่งผลให้ต้องเกิดการไหลออกของทรัพยากรเพื่อจ่ายชำระภาระผูกพัน
  และจำนวนที่ต้องจ่ายสามารถประมาณการได้อย่างน่าเชื่อถือ

  3.14 ผลประโยชน์พนักงาน

  กลุ่มบริษัทจัดให้มีกองทุนสำรองเลี้ยงชีพซึ่งเป็นแผนการจ่ายสมทบตามที่กำหนดไว้
  สินทรัพย์ของกองทุนสำรองเลี้ยงชีพได้แยกออกไปจากสินทรัพย์ของกลุ่มบริษัท
  และมีการบริหารโดยผู้จัดการกองทุนภายนอก
  กองทุนสำรองเลี้ยงชีพได้รับเงินสะสมเข้ากองทุนจากพนักงานและเงินสมทบจากกลุ่มบริษัทที่เกี่ยวข้อง
  เงินจ่ายสมทบกองทุนสำรองเลี้ยงชีพบันทึกเป็นค่าใช้จ่ายในงบกำไรขาดทุนสำหรับรอบระยะเวลาบัญชีที่เกิดรายการนั้น

  กลุ่มบริษัทจัดให้มีผลประโยชน์พนักงานหลังการเลิกจ้างเพื่อจ่ายให้แก่พนักงานเป็นไปตามกฎหมายแรงงานไทย
  จำนวนเงินดังกล่าวขึ้นอยู่กับฐานเงินเดือนและจำนวนปีที่พนักงานทำงานให้บริษัทนับถึงวันที่สิ้นสุดการทำงาน
  ที่จะเกิดขึ้นในอนาคต
  หนี้สินที่เกิดจากข้อกำหนดที่เป็นจากกฎหมายแรงงานไทยจะบันทึกด้วยมูลค่าปัจจุบันของประมาณการกระแสเงินสดที่จะต้องจ่ายในอนาคตคิดลดด้วยอัตราดอกเบี้ยตามอายุเงื่อนไขและระยะเวลาใกล้เคียงกับจำนวนตามหนี้สินดังกล่าว

  3.15 การรับรู้รายได้

  รายได้จากการประกอบกิจการโรงแรมและภัตตาคารถือตามราคาในใบแจ้งหนี้สำหรับค่าสินค้าและค่าบริการ
  หลังจากหักส่วนลด ภาษีมูลค่าเพิ่ม
  และค่าบริการที่บวกเพิ่มแล้วโดยไม่รวมรายการขายภายในกลุ่มบริษัทสำหรับงบการเงินรวม

  รายได้ค่าเช่ารับรู้ตามเกณฑ์คงค้างในอัตราที่ระบุในสัญญาเช่า

  ดอกเบี้ยรับรับรู้เป็นรายได้ตามเกณฑ์คงค้าง เว้นแต่จะมีความไม่แน่นอนในการรับชำระ

  เงินปันผลรับรับรู้เมื่อมีการประกาศจ่าย และกลุ่มบริษัทมีสิทธิได้รับเงินปันผลนั้น

  3.16 การจ่ายเงินปันผล

  เงินปันผลจ่ายบันทึกในงบการเงินในรอบระยะเวลาบัญชีที่คณะกรรมการของบริษัทได้ประกาศจ่ายเงินปันผล
  และที่ประชุมผู้ถือหุ้นของบริษัทได้อนุมัติการจ่ายเงินปันผลดังกล่าวแล้ว

3.17 บุคคลหรือกิจการที่เกี่ยวข้องกัน

  บุคคลหรือกิจการที่เกี่ยวข้องกันกับบริษัทหมายถึงบุคคลหรือกิจการที่มีอำนาจควบคุมบริษัท
  ถูกควบคุมโดยบริษัทไม่ว่าจะเป็นโดยทางตรงหรือทางอ้อม
  หรืออยู่ภายใต้การควบคุมเดียวกันกับบริษัท รวมถึงบริษัทที่ทำหน้าที่ถือหุ้น บริษัทย่อย
  และกิจการที่เป็นบริษัทย่อยในเครือเดียวกัน นอกจากนี้บุคคลหรือกิจการที่เกี่ยวข้องกัน
  ยังหมายรวมถึงบริษัทร่วม
  และบุคคลซึ่งถือหุ้นที่มีสิทธิออกเสียงไม่ว่าทางตรงหรือทางอ้อมและมีอิทธิพลอย่างเป็นสาระสำคัญกับบริษัท
  ผู้บริหารสำคัญ กรรมการหรือพนักงานของบริษัท
  ตลอดทั้งสมาชิกในครอบครัวที่ใกล้ชิดกับบุคคลดังกล่าว และกิจการที่เกี่ยวข้องกับบุคคลเหล่านั้น

  ในการพิจารณาความสัมพันธ์ระหว่างบุคคลหรือกิจการที่เกี่ยวข้องกันกับบริษัทแต่ละรายการ
  บริษัทคำนึงถึง เนื้อหาของความสัมพันธ์มากกว่ารูปแบบทางกฎหมาย

2)  ตารางสรุปงบการเงิน (โปรดดูเอกสารแนบ)

3)  อัตราส่วนทางการเงินที่สำคัญที่สะท้อนถึงฐานะการเงิน
    และผลการดำเนินงานในธุรกิจหลักของบริษัทและบริษัทย่อย (โปรดดูเอกสารแนบ)

2.  คำอธิบายและการวิเคราะห์ฐานะการเงินและผลการดำเนินงาน

ในปี 2551 โรงแรมแมนดารินโอเรียนเต็ล สามารถคงสถานะความเป็นผู้นำในตลาดของกลุ่มคู่แข่ง

ทั้งๆ ที่ปีนี้เป็นปีแห่งความท้าทาย ฐานะการเงินของบริษัทยังคงอยู่ในระดับที่ดี
ฐานะการเงินที่แข็งแกร่งของบริษัททำให้โรงแรมสามารถดำเนินโครงการบำรุงรักษาและปรับปรุงสภาพและคุณภาพของโรงแรมอย่างสม่ำเสมอ
ในปี 2551 โครงการดังกล่าวได้แก่ การปรับปรุงห้องพักแขก และทางเดินระหว่างห้องพักแขก
รวมถึงการพัฒนาเทคโนโลยีในห้องพักแขก 7 ชั้นของตึกริเวอร์วิงค์ การปรับปรุงอื่นได้แก่
การสร้างกำแพงกันดินใหม่ภายใต้ระเบียงบ้านริมน้ำ และการปรับปรุงห้องอาหารเทอเรซริมน้ำ
และการเปลี่ยนเครื่องทำความเย็น

การลงทุนในการปรับปรุงสินทรัพย์อย่างต่อเนื่องควบคู่ไปกับโปรแกรมการฝึกอบรมพนักงานทั้งภายในและต่างประเทศเช่นนี้
ทำให้โรงแรมสามารถให้บริการที่เป็นเลิศกับลูกค้า
และส่งผลแก่ภาพลักษณ์โดยรวมของโรงแรมให้เป็นหนึ่งในโรงแรมที่มีชื่อเสียงของโลก

รายได้

ในปี 2551 บริษัทฯ มีรายได้รวม จำนวน 2,385.2 ล้านบาท ลดลงเล็กน้อย 2.3 ล้านบาทจากปี
2550 ส่วนใหญ่เนื่องจากการลดลงของกำไรจากเงินลงทุนในบริษัทสยามบริการการบินจำกัด จำนวน
2.6 ล้านบาท ซึ่งบริษัทฯ มีสัดส่วนของการถือหุ้นร้อยละ 26

ค่าใช้จ่ายในการดำเนินงาน

บริษัทฯ มีค่าใช้จ่ายในการดำเนินงานในปี 2551 จำนวน 1,911.9 ล้านบาท เพิ่มขึ้น 102.2
ล้านบาท หรือเพิ่มขึ้นร้อยละ 5.7 มากกว่าปี 2550 ซึ่งมีสาเหตุมาจาก

1.  ค่าใช้จ่ายในการขายและบริหารเพิ่มขึ้น 38.3 ล้านบาท หรือเพิ่มขึ้นร้อยละ 6.1 มากกว่าปี
    2550 ซึ่งมีสาเหตุมาจากค่าใช้จ่ายในการปรับเปลี่ยนชื่อโรงแรมและชื่อบริษัทจำนวน 8.6
    ล้านบาท ต้นทุนค่าจ้างบริษัทภายนอกรักษาความปลอดภัยเพิ่มขึ้น 5.6 ล้านบาท
    ค่าซ่อมแซมและบำรุงรักษาเพิ่มขึ้น 5.6 ล้านบาท และต้นทุนค่าสาธารณูปโภคเพิ่มขึ้น 3.1
    ล้านบาท เนื่องจากราคาน้ำมันที่เพิ่มขึ้น

2.  หนี้สงสัยจะสูญสำหรับเงินให้กู้ยืมแก่กิจการอื่น จำนวน 41.0 ล้านบาท

3.  หนี้สงสัยจะสูญสำหรับดอกเบี้ยค้างรับ จำนวน 26.3 ล้านบาท

หนี้สงสัยจะสูญสำหรับเงินให้กู้ยืมแก่กิจการอื่นและดอกเบี้ยค้างรับจำนวนรวมทั้งสิ้น 67.3 ล้านบาท
ถูกตั้งขึ้นสำหรับเงินให้กู้ยืมโดยบริษัทย่อยแก่โรงแรมแมนดารินโอเรียนเต็ลดาราเทวีในปี 2548
หนี้สงสัยจะสูญดังกล่าวถูกตั้งขึ้นโดยคณะกรรมการบริษัทตามหลักความระมัดระวัง
ถ้าผลกระทบของสถานการณ์เศรษฐกิจโลกที่ย่ำแย่อย่างไม่เคยมีมาก่อนยังคงดำเนินต่อไปอาจขัดขวางความสำเร็จของโรงแรมแมนดารินโอเรียนเต็ลดาราเทวีในการสร้างฐานะการดำเนินงานที่มั่นคงภายในสองสามปีหน้าดังที่เคยคาดหวังไว้แต่แรก
ดังนั้นบริษัทฯ
รับรู้หนี้สงสัยจะสูญสำหรับการด้อยค่าที่อาจจะเกิดขึ้นของเงินให้กู้ยืมและดอกเบี้ยค้างรับบางส่วน

กำไรสุทธิ

บริษัทฯ มีกำไรสุทธิในปี 2551 จำนวน 328.4 ล้านบาท ลดลง 51.9 ล้านบาทจากปี 2550
อัตราส่วนกำไรสุทธิต่อรายได้เป็นร้อยละ 13.8 (ปี 2550 : ร้อยละ 15.9) บริษัทฯ
มีกำไรต่อหุ้นจำนวน 20.5 บาทเปรียบเทียบกับจำนวน 23.8 บาทในปี 2550

สินทรัพย์

ณ วันที่ 31 ธันวาคม 2551 บริษัทฯ มีสินทรัพย์รวมจำนวน 2,709.7 ล้านบาท ลดลง 79.4
ล้านบาท หรือลดลงร้อยละ 2.8 จาก 2,789.1 ล้านบาท ณ สิ้นปี 2550
ระหว่างปีไม่มีการเปลี่ยนแปลงที่สำคัญในองค์ประกอบของสินทรัพย์ ซึ่งสรุปได้ดังนี้

  1. เงินสดและรายการเทียบเท่าเงินสดจำนวน 109.2 ล้านบาท (ปี 2550 : 88.9 ล้านบาท)

  2. ลูกหนี้การค้าสุทธิจำนวน 105.0 ล้านบาท (ปี 2550 : 151.2 ล้านบาท)

3. เงินให้กู้ยืมแก่บริษัทอื่นจำนวน 369.0 ล้านบาท (ดูคำอธิบายด้านล่าง)

4. เงินลงทุนจำนวน 104.9 ล้านบาท ในบริษัทสยามบริการการบินจำกัด ซึ่งเป็นบริษัทร่วม

5. ที่ดิน อาคารและอุปกรณ์ จำนวน 1,808.2 ล้านบาท

6. ค่าหน้าดินจำนวน 54.2 ล้านบาท

ที่ดิน อาคารและอุปกรณ์ของบริษัทฯ ถูกแสดงด้วยราคาทุนสุทธิ ซึ่งไม่สะท้อนราคาตลาดปัจจุบัน

บริษัท บ้านริมน้ำเจ้าพระยา จำกัด ซึ่งเป็นบริษัทย่อยที่บริษัทฯ ถือหุ้นร้อยละ 100
ได้ทำสัญญาให้กู้ยืมเงินกับโรงแรมแมนดารินโอเรียนเต็ลดาราเทวีในปี 2548
เพื่อให้เงินกู้ยืมระยะยาวที่มีหลักประกันและมีดอกเบี้ยเป็นจำนวนเงิน 410 ล้านบาท
เพื่อช่วยในการสร้างโรงแรมให้เสร็จสมบูรณ์ เงินให้กู้ยืมจำนวน 369.0
ล้านบาทถูกแสดงด้วยมูลค่าสุทธิจากค่าเผื่อหนี้สงสัยจะสูญจำนวน 41 ล้านบาท
ซึ่งกล่าวไว้ข้างต้นภายใต้ค่าใช้จ่ายในการดำเนินงานปี 2551

หนี้สิน

หนี้สินรวมของบริษัทฯ ณ วันที่ 31 ธันวาคม 2551 จำนวน 1,353.5 ล้านบาท ลดลง 7.8
ล้านบาท หรือลดลงร้อยละ 0.6 เปรียบเทียบกับจำนวน 1,361.3 ล้านบาทในปี 2550
หนี้สินนี้รวมถึงเงินกู้ยืมค้างชำระจำนวน 825.0 ล้านบาท เพิ่มขึ้น 65.0 ล้านบาท
เปรียบเทียบกับเงินกู้ 760.0 ล้านบาทในปี 2550

ส่วนของผู้ถือหุ้น

ส่วนของผู้ถือหุ้น ณ วันที่ 31 ธันวาคม 2551 จำนวน 1,356.2 ล้านบาท ลดลง 71.6 ล้านบาท
หรือ ลดลงร้อยละ 5.0 จาก 1,427.8 ล้านบาทในปี 2550 ประกอบด้วยทุนจดทะเบียน 160.0
ล้านบาท (ปี 2550 : 160 ล้านบาท) สำรองตามกฎหมาย 16.0 ล้านบาท (ปี 2550 : 16
ล้านบาท) และกำไรสะสม 1,180.2 ล้านบาท (ปี 2550 : 1,251.8 ล้านบาท)
ราคาตามบัญชีต่อหุ้นลดลงจาก 89.2 บาท ในปี 2550 เป็น 84.8 บาทในปี 2551

กระแสเงินสด

งบกระแสเงินสดแสดงถึงการเปลี่ยนแปลงของกระแสเงินสดจากการดำเนินงาน
กระแสเงินสดจากการลงทุน กระแสเงินสดจากการจัดหาเงินระหว่างปี
เงินสดและรายการเทียบเท่าเงินสด ณ วันที่ 31 ธันวาคม 2551 เท่ากับ 109.2 ล้านบาท เพิ่มขึ้น
20.3 ล้านบาท จากปีที่แล้ว ซึ่งมียอดคงเหลือ 88.9 ล้านบาท ซึ่งเป็นผลเนื่องมาจาก

1.  เงินสดสุทธิได้มาจากกิจกรรมดำเนินงาน 577.6 ล้านบาท ลดลง 81.6 ล้านบาทจาก 659.2
    ล้านบาทในปี 2550 ส่วนใหญ่เกิดจากกำไรสุทธิสำหรับปีลดลง 51.9 ล้านบาท
    ลูกหนี้การค้าสุทธิเพิ่มขึ้น 66.1 ล้านบาท และเจ้าหนี้การค้าลดลง 50.6 ล้านบาท

2.  เงินสดสุทธิใช้ไปสำหรับกิจกรรมลงทุน 204.9 ล้านบาท ลดลง 38.9 ล้านบาทเปรียบเทียบกับ
    243.8 ล้านบาทในปี 2550 เนื่องจากการลดลงของการลงทุนในที่ดิน อาคาร และอุปกรณ์

3.  เงินสดสุทธิใช้ไปสำหรับกิจกรรมจัดหาเงิน 352.4 ล้านบาท ลดลง 71.8 ล้านบาท
    เมื่อเปรียบเทียบกับเงินสดสุทธิใช้ไปสำหรับกิจกรรมจัดหาเงิน 424.2 ล้านบาทในปี 2550
    ส่วนใหญ่เกิดจากการกู้เงินจากธนาคารเพิ่มขึ้นจำนวน 95.0 ล้านบาท
    กับการชำระคืนเงินกู้ให้ธนาคารในระหว่างปีลดลงจำนวน 10.0 ล้านบาท
    ซึ่งหักลบกับการจ่ายเงินปันผลเพิ่มขึ้น 32.1 ล้านบาท

ภาระผูกพัน

ณ วันที่ 31 ธันวาคม 2551 บริษัทฯ และบริษัทย่อยมีภาระผูกพันดังนี้:-

1.  บริษัทฯได้ทำสัญญาการจัดการกับกลุ่มบริษัทในเครือมีกำหนด 10 ปี เริ่มตั้งแต่ปี 2531
    โดยบริษัทฯมีสิทธิต่ออายุสัญญาได้อีก 2 ช่วง ช่วงละ 10 ปี
    (ขึ้นอยู่กับดุลพินิจของผู้จัดการและผู้อนุญาตให้สิทธิ)

  บริษัทฯจะต้องจ่ายค่าธรรมเนียมตามอัตราที่ระบุไว้ในสัญญาระยะยาวดังกล่าวซึ่งเป็นไปตามปกติธุรกิจ

2.  บริษัทฯและบริษัทย่อยมีภาระผูกพันที่จะต้องจ่ายค่าเช่าตามสัญญาเช่าต่างๆดังต่อไปนี้:-

  ----------------------- -------------------- --------------------------
  (หน่วย: ล้านบาท)          งบการเงินรวม          งบการเงินเฉพาะของบริษัทฯ

  ปี 2552                  42.0                 29.0

  ปี 2553 – 2556           160.0                104.0

  ปี 2557 – 2584           1,265.0              468.0

  รวมภาระผูกพันค่าเช่า ณ วันที่  1,467.0              601.0
  31 ธันวาคม 2551                               

                                               

  รวมภาระผูกพันค่าเช่า ณ วันที่  1,516.0              638.0
  31 ธันวาคม 2550                               
  ----------------------- -------------------- --------------------------

3.  บริษัทฯ และบริษัทย่อยมีภาระผูกพันที่เป็นรายจ่ายฝ่ายทุนและสัญญาค่าก่อสร้างเป็นจำนวนเงิน
    41.0 ล้านบาท เฉพาะของบริษัทฯ เป็นจำนวน 35.7 ล้านบาท (ปี 2550 : 55.3 ล้านบาท
    และ 48.5 ล้านบาท ตามลำดับ)